Klemente III.a (antipapa)

Giberto edo Wiberto Ravennakoa (Ravenna, c. 1029 – Civita Castellana, 1100eko irailaren 8a) italiar elizgizona eta apezpikua izan zen. 1080an aita santu aukeratu zuten Gregorio VII.aren aurka eta Klemente III.a izena aukeratu zuen.

Correggio familia nobleko kidea izan zen Giberto. 1058an Nikolas II.a aita santuaren aukeraketan parte hartu zuen eta 1058tik 1063ra Italiako kantzilertza inperialeko kide izan zen. 1061ean Honorio II.a antipaparen alde egin zuen. 1072an Henrike IV.a enperadoreak Ravennako artzapezpiku izendatu zuen.

Gibertok alde inperiala babestu zuen Inbestiduren auzian. Gregorio VII.a aita santuak Henrike IV.a enperadorea eskumikatu zuenean, Inperioaren aldekoek Gregorio kendu eta Giberto aita santu izendatu zuten Brixengo sinodoan, 1080an.

Giberto Erromako aita santu sagaratu zuten 1084ko martxoan, Klemente III.a izenarekin. Laguntza garrantzitsua izan zuen Erroman eta beste leku batzuetan, eta bere gobernua lau aita santu antiinperialenarekin bat etorri zen (Gregorio VII.a, Viktor III.a, Urbano II.a eta Paskoal II.a).

1100ean hil zen eta Paskoal II.a aita santuak lurpetik atera eta haren gorpuzkiak Tiberrera botatzea agindu zuen.

Eliza Katolikoak antipapatzat hartzen du.

Kategoria:Italiako katolikoak
Kategoria:Italiako apezpikuak
Kategoria:Antipapak